《碧澜堂》
宋代·刘敞

苕溪之水摇空山，霅溪波流无日閒。上有高堂荫华宇，苍翠凌乱轩楹间。

异时客心乐真旷，白鸟鵁鶄期往还。解缨敧枕便所适，焉能复问居夷蛮。

岚光棱棱耸屏幌，水响滥滥摇琼环。正如明鉴发尘匣，万象聚眼醒容颜。

秋风已高白芷老，编荷制蕙文斓斑。魂清魄爽弄明月，洞庭跬步寻非艰。

神仙有无未可信，物色但讶非人寰。瑶宫紫府竟何若，茫然远想令人潸。

长竿独茧可以老，安用驰猎卢重镮。况复邦人讲文墨，风雅不待仲尼删。

丞相词章状元笔，荦荦神裁无由攀。嗟我胡然陷尘滓，不能追逐鸥白鹇。

发狂醉问二三子，吴溪钓碣何如顽。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。